vonal**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

Iktatószám: HIV/12827-1/2020.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2020. szeptember 24-ei nyilvános ülésére**

**Tárgy: A minőségfejlesztési pályázati eljárás szabályainak felülvizsgálata különös tekintettel a koronavírus járványra**

**Az előterjesztő:** Papp Gábor polgármester

**Készítette:** Fábiánné Hoffman Márta hatósági osztályvezető

H. Horváth Orsolya önkormányzati főtanácsadó

**Megtárgyalta:** Pénzügyi, Turisztikai és Városfejlesztési Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

**Tisztelt Képviselő-testület!**

A Képviselő-testület 2015. évben döntött arról, hogy az egyéb szálláshelyek minőségfejlesztését rendeleti úton támogatja. Az egyéb szálláshelyek minőségfejlesztési támogatásáról szóló 36/2015. (X. 5.) önkormányzati rendelet (a továbbiakban Ör.) célja az egyéb szálláshely-szolgáltatást végző természetes személyek által üzemeltetett szálláshelyek minőségi szolgáltatásainak fejlesztése.

A pályázati felhívást tárgyévet megelőző év október 31-ig bocsátja ki a Képviselő-testület.

Mint mindannyiunk előtt ismert a COVID-19-járvány miatt 2020. március 11-én elrendelt veszélyhelyzet új helyzet elé állította a város idegenforgalmát.

A Gazdaságvédelmi Akcióterv keretében kihirdetésre került a koronavírus-járvány gazdasági hatásainak mérséklése érdekében szükséges adózási könnyítésekről szóló 140/2020. (IV. 21.) Korm. rendelet. A hivatkozott Kormány rendelet 5.§-a értelmében 2020. április 26. napjától 2020. december 31-ig terjedő időszakban eltöltött vendégéjszaka utáni idegenforgalmi adót az adóalanyának nem kell megfizetnie, az adó beszedésére kötelezettnek nem kell beszednie, befizetne, a megállapított, de be nem szedett adót azonban be kell vallania az adóhatósághoz.

Megjegyzés: Költségvetési támogatás címen a fenti időponttól visszaigényelhető a bevallott, de be nem fizetett idegenforgalmi adó összege.

Költségvetési bevételeinket szintén érzékenyen érintette az üdülőhelyi támogatás jogcímen kapott plusz 1 forintos támogatás megszűnése.

Örvendetes tény, hogy Kisfaludy Szálláshelyfejlesztési Konstrukció – magánszálláshelyek és egyéb szálláshelyek fejlesztése sikeresen lebonyolódott. Kisfaludy Pályázat célja, hogy azok a Budapesten kívüli szálláshelyek is támogatásban részesüljenek, amelyek a korábbi fejlesztési programokból kimaradtak, különös figyelmet fordítva a kiemelt turisztikai térségekre.

A tervek szerint a programnak köszönhetően a magyarországi szálláshelyek többsége megújul, ezáltal emelkedik a szolgáltatások színvonala és minősége, a vendégek száma megnövekszik és a szezonalitás egyenletlensége csökken.

A hévízi magánszálláshelyek közül 267 szálláshely, összesen 761 millió forint támogatásban részesült. A pályázat keretében szobánként 1 millió forint, szálláshelyenként maximum 8 millió forint használható fel.

Ekkora léptékű támogatás igénybevételére korábban nem volt lehetősége a magánszálláshelyek üzemeltetőinek, ami minőségi ugrást tesz lehetővé a számukra. A program keretében a hévízi szálláshelyek több, mint fele megújulhat az év végéig.

A fenti változások alapján nem indokolt a párhuzamos támogatás megítélése, továbbá a Kisfaludy Szálláshelyfejlesztési Konstrukció elszámolási határideje 2020. december 31. napja, melyre a szálláshely-szolgáltatóknak a fejlesztéseket meg kell valósítaniuk.

A Hévíz TDM Egyesület és a Hévíz Szobakiadók Szövetsége megkeresésünkre arról tájékoztatott, hogy az előterjesztésben foglaltakat tudomásul vette.

A Képviselő-testület az egyéb szálláshely-szolgáltatók minőségfejlesztési felhalmozási támogatásának, kiírt pályázatára, forrásként a 2020. évi költségvetésben 16.000.000 forintot biztosított.

Tisztelt Képviselő-testület!

Kérem, az előterjesztést megvitatni és a határozati javaslatot elfogadni szíveskedjenek! A határozat elfogadása egyszerű szótöbbséget igényel.

**2.**

# **HATÁROZATI JAVASLAT**

1. Hévíz Város Önkormányzat Képviselő-testülete, az egyéb szálláshelyek minőségfejlesztési támogatásáról szóló 36/2015. (X. 5.) önkormányzati rendelet 3. § (1) bekezdése alapján, nem kíván pályázatot kiírni a turisztikai területen működő egyesületek számára. Ennek értelmében nem kerül sor egyéb szálláshely szolgáltató és magánszemély részére a 2021. év vonatkozásában minőségfejlesztési támogatási eljárásra.

# Felelős: Papp Gábor polgármester

# Határidő: 2020. szeptember 30.

**4.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| **Fábiánné Hoffman Márta** | **Hatósági osztályvezető/előterjesztés készítője** |  |  |
| **H. Horváth Orsolya** | **önkormányzati főtanácsadó** |  |  |
| **Szintén László** | **Közgazdasági osztályvezető/pénzügyi ellenőrzés** |  |  |
| **dr. Tüske Róbert** | **jegyző/**  **törvényességi felülvizsgálat** |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
| **Miklós Beatrix** | **elnök/Hévíz TDM Egyesület** |  |  |
| **Lajkó Ferenc** | **Hévíz Szobakiadók Szövetsége** |  |  |